Sachent tuit présents et à venir que comme nous Robert Kanole, sire de Derval et de Rouge, eussions eu ja pieza sur les bourgeois et habitans de la ville, cité et forbours d’Auceurre certaines obligations de la somme de quarante mil florins d’or au mouton, pour le rachat du feu, du glaive et du pillage de ladite ville, cité et forbourgs d’Auceurre, mehus en pitié par remors de consience des maulx que lesdiz bourgois et habitans ont souffert, en l’amour de Dieu et pour la sainteté et révérence de notre saint père le pape, et pour l’espérance et amour que nous entendons avoir avec luy et à tous ses conseils et adhérenz, nous quittons lesdits bourgeois et habitans des obligations et sommes dessusdites, eulx, leurs hoirs et tous leurs biens, et tous aultres à qui quittance en doit et puet appartenir; et promettons en bonne foy à jamais riens n’en demander, en tant comme il nous puet ou povoit toucher et appartenir, à cause des obligations et sommes dessusdites que nous avons sur lesdits bourgeois et habitans dessus ditz; lesquelles obligations nous avons baillé à Ermand Ochel Dervvalt, de Coloigne, sergent d’armes du roy de France, pour porter à notre saint père le pape, à en ordener et faire sa volenté; en li supplians et requérant humblement, de par nous, que il plaise à sa sainteté nous pourveoir de remède convenable en telle manière que ceulx qui étoient nos compaignons esditz obligations ne nous en puissent accuser, ne grever, ne jamais rien demander. En tesmoing de ce, nous avons fait sceller ceste présente quittance de nostre propre scel, le dixième jour d’apvril, l’an de grace M. CCC. LXX.